  Наталья Тетерина Ижкарын улӥсьёс пӧлын шуныт понна тыриськон амалъёсъя куара сётонлы йылпумъянъёс лэсьтэмын, ивортэ «Удмуртиысь юртъёслэн кенешъёссылэн огазеяськонзы» мер огазеяськонлэн пресс-службаез. Ивортонын пусъемын, карын улӥсьёслэн малпанъёссы люкиськизы шуыса. Юалляськемъёс пӧлысь 56,4 процентэз «тол» амал понна куара сётӥзы. Та амалын, кӧня шуныт лыктӥз, сомында ик тыроно луоз. Тыриськонъёс 8 толэзь кыстӥськись эстӥськон вакытэ гинэ луозы. Юалляськемъёс пӧлысь тросэз (43,6 процент) Ижкарын али ужась амалэз ик кельтон понна куара сётӥзы. Тодэ вайытом, али шуныт понна тыриськон быдэс арлы люкемын, соин ик улӥсьёс котькуд толэзе одӥг мында коньдон тыро. Озьы ик пусъемын, юалляськонэ Ижкарысь 750 трос улон интыем юртъёсысь 1 сюрс 386 адями пыриськиз. Соос пӧлысь 95-ез (6,8 процент) — коркалэн кенешезлэн ёзчиосыз яке подъездъя валтӥсьёс, 31-ез (2,2 процент) — улоннилэн кузёоссылэн эштосысьтызы ёзчиос, 7-ез (0,5 процент) — улоннилэн кузёоссылэн эштоссылэн кивалтэтысьтызы ёзчиос, 991-ез (71,5 процент) — улонниослэн кузёоссы яке улон инты медъясьёс. «Удмуртиысь юртъёслэн кенешъёссылэн огазеяськонзылэн» кивалтӥсез Александр Евсеев валэктӥз, куара сётонлэсь йылпумъянъёссэ учкыса, улосвылын шуныт сётон понна тыриськонъёсты ужанрадъясь эсэпъёсты воштонъя кичӧлтон вань шуыса. Улонниослэн кузёоссы огъя люкаськонын кык тыриськон амал пӧлысь одӥгзэ мед бырйыны быгатозы. Куд-ог ӧнерчиос малпамъя, «тол» амал пичи пенсия басьтӥсь арлыдо муртъёслы но трос нылпием семьяослы шуггес сётӥськоз. Тегъёс: Ижкар Удмуртия шунытсётон Мерлык  